text: 'কমিশনকে প্রশ্নবিদ্ধ করতেই উপ-নির্বাচনে অংশ নিচ্ছে বিএনপি' | Dhaka Tribune Bangla
  'কমিশনকে প্রশ্নবিদ্ধ করতেই উপ-নির্বাচনে অংশ নিচ্ছে বিএনপি'
  প্রকাশিত ০৮:৫৫ রাত অক্টোবর ১৮, ২০২০
  ওবায়দুল কাদের বলেন, 'নির্বাচনের নামে তারা (বিএনপি) তামাশা মঞ্চস্থ করছে'
  সরকার ও নির্বাচন কমিশনকে প্রশ্নবিদ্ধ করার অপকৌশল হিসাবে বিএনপি উপ-নির্বাচনে অংশ নিচ্ছে বলে অভিযোগ করেছেন আওয়ামী লীগের সাধারণ সম্পাদক ওবায়দুল কাদের। রবিবার (১৮ অক্টোবর) বনানী কবরস্থানে শেখ রাসেলসহ ১৫ আগস্টে নিহত শহীদদের কবরে পুস্পস্তবক অর্পণ শেষে সাংবাদিকদের প্রশ্নের জবাবে এ কথা বলেন তিনি।
  এর আগে গত শনিবার ঢাকা-৫ ও নওগাঁ-৬ আসনের উপ-নির্বাচনে বিপুল ভোটের ব্যবধানে আওয়ামী লীগ প্রার্থীরা জয়ী হয়েছেন। অন্যদিকে ভোট কারচুপির অভিযোগ তুলে নির্বাচন বর্জন করেছেন ওই দুটি আসনের বিএনপি প্রার্থীরা।
  এ প্রসঙ্গে বিএনপি'র নির্বাচন কেন্দ্রিক কর্মকাণ্ডকে "তামাশা" হিসেবে অভিহিত করে ওবায়দুল কাদের বলেন, "তাদের নির্বাচনে অংশ নেওয়ার উদ্দেশ্য হলো - সরকার এবং নির্বাচন কমিশনকে প্রশ্নবিদ্ধ করা। নির্বাচনের নামে তারা তামাশা মঞ্চস্থ করছে।"
  আওয়ামী লীগের সাধারণ সম্পাদক আরও বলেন, "গত এক দশকে গণতান্ত্রিক আচার-আচরণ-রীতি-নীতিতে ব্যর্থ হয়ে বিএনপি একটি নালিশ পার্টিতে পরিণত হয়েছে। নির্বাচনে পরাজিত হওয়া এবং নিজেদের ব্যর্থতার দায় নির্বাচন কমিশন ও সরকারের উপর চাপিয়ে দেওয়ার তৎপরতা চালানো বিএনপির নিত্য-নৈমিত্তিক কর্মকাণ্ডে পরিণত হয়েছে। জনগণের গণতান্ত্রিক অধিকার সুরক্ষা ও সুসংহত করতে প্রধানমন্ত্রী শেখ হাসিনার নেতৃত্বাধীন বর্তমান সরকার ও আওয়ামী লীগ বদ্ধপরিকর।"
  শহীদ শেখ রাসেলের স্মৃতিচারণ করে কাদের বলেন, "কারবালার প্রান্তরের চেয়েও ভয়াবহ ছিল ১৫ আগস্টের হত্যাকাণ্ড। খুনিরা শিশু শেখ রাসেলকেও ছাড়েনি।"
  এ সময় বঙ্গবন্ধু শেখ মুজিবুর রহমানের পলাতক খুনিদের দেশে ফিরিয়ে এনে বিচারের মুখোমুখি করার প্রত্যয়ও ব্যক্ত করেন তিনি।